SKRIFTLIG FORESPØRGSEL E-2591/01

af Benedetto Della Vedova (TDI) til Kommissionen

(26. september 2001)

Om: Privat forhandling af en kontrakt om levering af en Call Center-tjeneste mellem INPDAP og Telecom Italia S.p.A.

Bestyrelsen for INPDAP, det nationale socialforsikringsinstitut for offentlige ansatte, har med beslutning nr. 1352 af 20.12.2000 givet tilladelse til indgåelsen af en kontrakt med Telecom Italia med henblik på oprettelse af et Call Center.

Denne afgørelse er truffet på baggrund af en underhåndsaftale. I beslutningen henvises der ikke til lovbestemmelser, der kan berettige anvendelsen af den pågældende fremgangsmåde. Bestyrelsen har senere henvist til artikel 7, afsnit 2, litra d, i lovforordning nr. 157/1995, som muliggør indgåelse af underhåndsaftaler, når fristerne for en offentlig udskrivning, en privat licitation, konkurrerende udbud eller private forhandlinger med offentliggørelse af et udbud af uopsættelige grunde som følge af uforudsigelige begivenheder ikke kan overholdes.

Henvisningen til denne bestemmelse forekommer imidlertid ikke berettiget, da de tjenesteydelser, som Call-centret uopsætteligt skal udføre, har været under forberedelse i flere år og desuden forudsætter en tilpasning af databanker, som ikke kan gennemføres på kort sigt. Selv i tilfælde af, at der i dag foreligger en hastesituation, kan fejlen tilsyneladende tilskrives den udbudsgivende administration, hvorved en af de krævede forudsætninger i loven bortfalder (i øvrigt anmodede INPDAP's tilsynsråd allerede i juni 2000 om oprettelse af Call-centret).

Indgåelsen af en toårig kontrakt med Telecom, som omfatter tilvejebringelse af operationelle strukturer og ansættelse og uddannelse af personale, gør det ikke sandsynligt, at der senere afholdes licitation på lige betingelser mellem konkurrerende virksomheder.

Operationen Call Center, som er gennemført med underhåndskontrakter med Telecom Italia, har mere eller mindre med samme forbeholdte fremgangsmåder og frister også omfattet Inps og Inail.

Mener Kommissionen ikke:

1. at ovennævnte beslutning 1352/2000 er ulovlig, hvad angår den anvendte fremgangsmåde, og at det som følge af denne operations omfang (i en størrelsesorden af ca. 7 mia. lire over to år, ekskl. udgifterne til telefonopkald på virksomhedens regning, hvilket ligger langt over den grænse, der nævnes i artikel 7 i direktiv 92/50/EØF(1)) ville have været nødvendigt at afholde en licitation på europæisk plan i overensstemmelse med Rådets direktiv 92/50/EØF af 18. juni 1992?

2. at det økonomiske omfang af de virksomheder, der er involveret i denne operation Call Center (Inps, Inail og INPDAP), på grundlag af tvivlsomme retsakter har skabt en situation, hvor Telecom dominerer en betydelig del af markedet for nye kommunikationsteknologier, uden at den pågældende virksomhed er udsat for konkurrence?

(1) EFT L 209 af 24.7.1992, s. 1.

Svar afgivet på Kommissionens vegne af Frederik Bolkestein

(5. november 2001)

1. Kommissionen har allerede indledt en undersøgelse for at kontrollere overensstemmelsen med fællesskabsretten af de offentlige udbudsprocedurer vedrørende den kontrakt, der for nylig er blevet tildelt virksomheden Telecom Italia af Inpdap om levering af en Call Center-tjeneste, som anført af det ærede medlem. I henhold til de oplysninger, der på nuværende tidspunkt foreligger, ser det ud til, at tildelingen af denne kontrakt ikke er underlagt de regler om valg af med-kontrahent, som er fastlagt i Rådets direktiv 92/50/EØF af 18. juni 1992 om samordning af fremgangsmåderne ved indgåelse af offentlige tjenesteydelsesaftaler, for så vidt som de tjenesteydelser, som kontrakten gælder, ikke synes at være omfattet af de tjenesteydelser, der er omhandlet i direktivets bilag IA.

Den pågældende kontrakt skal dog overholde reglerne i EF-traktaten om fri bevægelighed for tjenesteydelser og etableringsret samt de generelle principper om forbud mod diskrimination, ligestilling, proportionalitet og gennemskuelighed. Hvad angår overholdelsen af sidstnævnte princip har Domstolen for De Europæiske Fællesskaber afsagt dom om, at forpligtelsen til gennemskuelighed, som påhviler de udbydende myndigheder, består i af hensyn til enhver potentiel bydende at sørge for en passende grad af publicitet, som sikrer, at markedet for tjenesteydelser åbnes for konkurrence, og at der kan føres kontrol med tildelingsprocedurernes upartiskhed (jf. dom af 7. december 2000, sag C-324/98, Telaustria, paragraf 61-62).

2. Kommissionen har endvidere indledt undersøgelser vedrørende kontrakter af samme type som den ovenfor omtalte, som er indgået af Inail og Inps med virksomheden Telecom Italia, for at fastslå, hvilke regler der finder anvendelse på tildelingen af de pågældende kontrakter, og kontrollere de af de pågældende organer anvendte procedurer med henblik på udvælgelse af med-kontrahenten for så vidt angår deres overensstemmelse med fællesskabsretten. Hvis det fremgår af disse kontrolforanstaltninger, at de af Inpdap, Inail og Inps anvendte procedurer er uforenelige med fællesskabsreglerne og -principperne, navnlig med princippet om gennemskuelighed, vil Kommissionen muligvis indlede den i EF-traktatens artikel 226 (tidl. artikel 169) omhandlede overtrædelsesprocedure.